Kínai lesz a Hummer
A Hummert egy kevéssé ismert kínai cég veszi meg a General Motors amerikai vállalattól - közölte kedden a The Wall Street Journal. A lap szerint a vásárló 500 millió dollárt fizet a terepjárómárkáért.
A Hummer tulajdonosa, a General Motors közölte, hogy a szabadidõs terepjárókat gyártó részlegének eladásáról elõzetes megállapodást, egyetértési nyilatkozatot írt alá a vevõvel, amelynek kilétét a cég azonban nem árulta el.

A Wall Street Journal szerint a vásárló a Sichuan Tengzhong Heavy Industrial Machinery nevû vállalat, amely kevesebb mint 500 millió dollárért jut hozzá a márkához. Az üzletet a felek várhatóan a harmadik negyedév végéig nyélbe ütik. A GM azt is közölte, hogy a vásárló elkötelezett a márka fejlesztése mellett, tervei között szerepel alternatív üzemanyaggal hajtott modellek gyártása is.

Mindent gyárt a vevõ

A délnyugat-kínai Csengtu városából irányított Sichuan Tengzhong Heavy Industrial Machinery cég profiljáról annyit közölt az újság, hogy szinte mindent elõállít az építkezési gépektõl kezdve a billenõs jármûveken át az autópálya- és hídelemekig. A magánkézben levõ vállalat erõteljes növekedést ért el az utóbbi években hazai cégek felvásárlásával.

A The Wall Street Journal megjegyezte, hogy a kínai autógyárak a közelmúltban megerõsödtek, olyannyira, hogy néhányuk külföldi márkákra is szemet vetett. A téves detroiti termékfejlesztés jelképévé váló, benzinzabáló jármûveket elõállító Hummer megvétele mégis szokatlan lépés egy kínai cég részérõl, hiszen a pekingi kormány is a kisautók eladását és az elektromos, valamint alternatív üzemû jármûvek fejlesztését ösztönzi. Az ügylethez szükség van a kínai kormány jóváhagyására, mert bármely külföldi cég megvétele a kormány engedélyéhez kötött.

Sok jelentkezõ a Saturnra

A CNN hírtelevízió ugyancsak kedden közölte, hogy a GM egy másik eladandó márkájára, a Saturnra 16 jelentkezõ van. A legnagyobb amerikai autógyártó vállalat ezenkívül túl akar adni a Saabon, a Pontiacot pedig minden bizonnyal felszámolja. A General Motors a Chevrolet, a Cadillac, a Buick és a GMC márkákat tartja meg, ezekre alapozva akar felépíteni egy versenyképesebb új vállalatot.
gazdasági válság Kína Hummer autóipar USA céghírek Wall Street Journal General Motors